6-jarige al dae lank in berge vermisPolisie soek onverpoos na ŉ sesjarige meisie wat in die bergagtige gebied tussen Aberdeen en Murraysburg in die Oos-Kaap vermis geraak het. Tri-Annette “Kleintjie” Mintoor se ouers het haar Maandag vir die laaste keer gesien toe sy saam met vriende op ŉ plaas naby Aberdeen gaan kuier het. Sy is Woensdag as vermis aangemeld. Kapt. Bradley Rawlinson, polisiewoordvoerder van die Oos-Kaap, sê polisie van Graaff-Reinet, Aberdeen en Port-Elizabeth, sowel as plaaswerkers en lede van die gemeenskap soek nou al drie dae sonder ophou na Kleintjie, maar sover het die soektog niks opgelewer nie. Volgens Petro Marx van die plaas Perseverance buite Aberdeen, waar Kleintjie saam met haar ouers woon, is die meisie Maandag 27 Julie saam met vriende na ŉ plaas ongeveer 70 km van haar ouers se huis. Die plaas waar hulle sou gaan kuier, is in ŉ bergagtige gebied geleë. Marx sê volgens inligting tot hul beskikking het Kleintjie Dinsdagmiddag of Woensdagoggend aangedui dat sy wil huis toe gaan en met die grondpad langs van die plaas af weggeloop. Sy is laaste gesien in ŉ blou hemp, blou jeans en wit en swart drafskoene. Enigiemand met inligting wat kan help om haar op te spoor, kan die Aberdeen-polisie by 049 846 0413 of 049 846 0015 skakel.